សកម្មជន​សុំ​ឱ្យ​បន្ថែម​ការ​យកចិត្ត​ទុកដាក់​ដល់​សិទ្ធិ​ស្រី្ត​ក្នុង​ឆាក​នយោបាយ
ក្នុង​ចំណោម​ពលរដ្ឋ​ខ្មែរ​ជាង​១៤​លាន​នាក់​មាន​ស្ត្រី​ចំនួន​៥១,៥​%​ តែ​ចំនួន​ស្ត្រី​ដែល​មាន​មុខ​នាទី​នយោបាយ​​​នៅ​មាន​ចំនួន​តិច​នៅ​ឡើយ។
ក្នុងឱកាសនៃទិវានារីអន្តរជាតិសកម្មជនសិទ្ធិស្ត្រីក្នុងប្រទេសកម្ពុជាខ្លះបានបង្ហាញពីគ្រោះថ្នាក់ធ្ងន់ធ្ងរមួយចំនួនដល់ការអភិវឌ្ឍប្រទេសនៅពេលស្ត្រីមានចំនួនមិនគ្រប់គ្រាន់ក្នុងឆាកនយោបាយហើយជួបនឹងបញ្ហាទុក្ខលំបាកបន្ថែមទៀត។ ក្រុមសកម្មជនទាំងនោះបានរៀបរាប់ថាកម្ពុជានៅមានការខ្វះខាតនូវចំនួនស្ត្រីក្នុងឆាកនយោបាយប្រើប្រៀបធៀបទៅនឹងប្រទេសនៅសហភាពអឺរ៉ុបនិងប្រទេសមួយចំនួនទៀត។ លោកស្រី ពុង ឈីវកេកនាយិកានៃអង្គការលីកាដូបានថ្លែងថាការអភិវឌ្ឍ ប្រទេសមួយប្រកបដោយស្ថិរភាពលុះត្រាតែមានចំនួនស្ត្រីមានច្រើនក្នុងការសម្រេចចិត្តក្នុងកិច្ចការរដ្ឋ ហើយបញ្ហាទុក្ខលំបាកស្ត្រីទាំងឡាយចាំបាច់ដោះស្រាយឲ្យបានប្រាកដប្រជាដែរ។ «អញ្ចឹងមិនមែនជាចៃដន្យទេ ព្រោះអ្វីបើយើងផាត់ចំនួនស្ត្រីចេញ ស្ត្រីពីដំបូងចេះ តែអត់ធ្មត់អីបាន ថ្ងៃណាមួយស្ត្រីហ្នឹងលែងអត់ធ្មត់ អញ្ចឹងសង្គមហ្នឹងអត់មានស្ថិរភាពទេ។ ហើយបើអត់មានស្ថិរភាពនៅក្នុងសង្គម បានន័យថាពិបាកនឹងអភិវឌ្ឍសេដ្ឋកិច្ច អភិវឌ្ឍសង្គមហ្នឹងណាស់»។ ដោយមិនទាន់គិតពីបញ្ហាជួញដូរមនុស្ស ស្ត្រី កុមារ និងរឿងរ៉ាវ ផ្សេងទៀត លោកស្រីពុង ឈីវកេកបានបន្ថែមថាបញ្ហាប្រឈមមុខបច្ចុប្បន្នដែលអាចរារាំងការអភិវឌ្ឍមួយផ្នែកនោះរួមមានកំណើននៃអំពើហិង្សាដែលកើន២១០ ករណីក្នុងឆ្នាំ២០១០ ប្រើប្រៀបធៀបឆ្នាំ២០០៩មានតែ២០០ ករណី។ បញ្ហា កំណើននៃការរំលោភសេពសន្ធវៈមាន ភាគច្រើនកុមារីអនីតិជន ជិត៣០០ ករណីក្នុងឆ្នាំ២០១០ បើប្រៀបធៀបឆ្នាំកន្លងទៅមានតែ២៦០ ករណី។ លោកស្រី ពុង ឈីវកេក បានអះអាងថា៖ «ព្រោះក្មេងដែលនៅក្នុងគ្រួសារមួយដែលមានអំពើហិង្សាឬក៏ក្មេងដែលគេរំលោភ សេពសន្ធវៈ ឬក្មេងដែលត្រូវគេជួញដូរ ពេលណាធំទៅ ពេញវ័យទៅ កូនប្រុស ពេលណាដែលមានគ្រួសារខ្លួនឯង ទៅធ្វើអំពើហិង្សាខ្លួនឯង ហើយកូនស្ត្រីអញ្ចឹងដែរ អាចពេលណាមានស្វាមី មានកូនទៅ ស្ត្រីហ្នឹងទៅធ្វើអំពើ ហិង្សា ទៅលើកូនខ្លួនឯង។ ព្រោះកាលដែលនៅក្នុងគ្រួសារហ្នឹងចេះតែឃើញអំពើហិង្សា។ ដូច្នេះ ឃើញទេផលអវិជ្ជមានមិនមែនតែបច្ចុប្បន្នទេ អាចទៅអនាគតទៅទៀត»។ ក្នុងចំណោមពលរដ្ឋខ្មែរជាង១៤លាននាក់មានស្ត្រីចំនួន៥១,៥ភាគរយ និងបុរស ៤៨,៥ភាគរយ តែចំនួនស្ត្រីដែលមានមុខនាទីក្នុងរដ្ឋាភិបាល ថ្នាក់កណ្តាល និង មូលដ្ឋាននៅមានចំនួនតិចនៅឡើយ។ លោក ស្រី ពុង ឈីវកេក ទទួលស្គាល់ពី កិច្ចខិតខំប្រឹងប្រែងរបស់រដ្ឋាភិបាលក្នុងការដាក់បញ្ចូល ចំនួន ស្ត្រីឲ្យបានច្រើន ក្នុងឆាកនយោបាយដែរប៉ុន្មានឆ្នាំថ្មីជាពិសេសអាណត្តិចុងក្រោយនេះ។ លោក ស្រី លឹម មន្នីអនុប្រធានផ្នែកស្ត្រីនៃអង្គការសិទ្ធិមនុស្សអាដហុកបាន ទទួលស្គាល់ថាស្ត្រីក្នុងឆាកនយោបាយមានកំណើនជាងមុននៅក្នុងថ្នាក់ខេត្ត ស្រុក ឃុំ-សង្កាត់ ដែលភាគច្រើនមានតួនាទីជាអនុប្រធានឬអភិបាលរង។ លោក ស្រី លឹម មន្នីបានដាក់ជំនឿថាការចូលរួមរបស់ស្ត្រីរួមនឹងការផ្តល់អំណាចដើម្បី សម្រេចកិច្ចការនោះគឺជារឿងសំខាន់។ «តែទោះបីមានតែចំនួនក៏ប៉ុន្តែមិនបានប្រគល់អំណាច មិនបានប្រគល់សិទ្ធិសម្រេចចិត្តឲ្យក៏យើងនៅតែមិនទាន់បានសម្រេចផែនការដែរ។ នេះជាបញ្ហា»។ លោក ស្រី លឹម មន្នីបានអះអាងទៀតថាបញ្ហារំលោភសេពសន្ធវៈ បញ្ហាអំពើ ហិង្សាលើស្រ្តី និងការរត់ពន្ធមនុស្សទៅធ្វើការងារនៅក្រៅប្រទេសនៅតែជា បញ្ហាដ៏ធ្ងន់ធ្ងរ នោះនឹងប៉ះពាល់ដល់ការអភិវឌ្ឍដ៏ធ្ងន់ធ្ងរនិងភាពជឿនលឿន ដោយសារប៉ះពាល់ដល់ស្ត្រីដែលជាដៃគូអភិវឌ្ឍន៍ប្រទេស។ «ហើយបញ្ហាទាំងនេះបើកើត ទៅលើស្ត្រីនិងក្មេងស្រីច្រើនវាអាចបាត់ធនធានស្ត្រី។ បើបាត់ធនធានស្ត្រីមានន័យថាការចូលរួមរបស់ស្ត្រីត្រូវថយចុះ»។ លោកស្រីលឹម មន្នីបានអះអាងថាមានសកម្មភាពអប់រំច្រើនពីអង្គការ របស់ លោកស្រីនៅតាមបណ្តាខេត្តមួយចំនួនក្នុងពេលប្រារព្ធទិវាសិទ្ធិនារី៨មិនាជាខួបលើកទី១០០ឆ្នាំនេះ។ លោកស្រីពុង ឈីវកេកវិញបានអះអាងថាអង្គការរបស់លោកស្រីបានផ្តោតទៅលើការអប់រំនិងផ្តល់អំណោយដល់ស្ត្រីប្រមាណ១.០០០នាក់ដែលកំពុងជាប់ពន្ធនាគារ។ ស្ត្រីខ្លះមានកូនតូចនៅជាមួយក្នុងពន្ធនាគារផងដែរ ដោយសារតែគ្មានអ្នកទទួលខុសត្រូវចិញ្ចឹមកូននៅផ្ទះ ហើយខ្លះទៀតមានផ្ទៃពោះផងដែរ។ លោកស្រី អ៊ឹង កន្ថាផាវីរដ្ឋមន្ត្រីក្រសួងកិច្ចការនារីពុំអាចទាក់ទងបានទេដើម្បី អត្ថាធិប្បាយតែក្នុងផែនការសកម្មភាព៥ឆ្នាំចាប់ពីឆ្នាំ២០១០ដល់ឆ្នាំ២០១៤ របស់ ក្រុមប្រឹក្សាជាតិដើម្បីស្ត្រីដែល លោកស្រី អ៊ឹង កន្ថាផាវីជាប្រធានបាន រៀបចំ យុទ្ធសាស្ត្រលម្អិតនានាដើម្បីដោះស្រាយបញ្ហាប្រឈមមុខរបស់ស្ត្រីសំដៅកាត់បន្ថយភាពក្រីក្រតាមយុទ្ធសាស្ត្ររបស់រដ្ឋាភិបាល។ នៅក្នុងឯកសារដដែលបានបញ្ជាក់ថា៖ «ដើម្បីបញ្ឈប់អំពើហិង្សានិងការជួញដូរ ស្ត្រី រាជរដ្ឋាភិបាលកម្ពុជានឹងអនុវត្តច្បាប់ស្តីពីការរារាំងអំពើហិង្សាក្នុងគ្រួសារ និងគាំពារជនរងគ្រោះ ដើម្បីការពារសិទ្ធិស្ត្រី ឲ្យស្របច្បាប់ មានប្រសិទ្ធភាពនិងទាន់ពេលដល់ជនរងគ្រោះដែលភាគច្រើនជាស្រ្តី និងកុមារ ដោយមានកិច្ចសហការជាមួយនឹងស្ថាប័នពាក់ព័ន្ធនិងដៃគូអភិវឌ្ឍន៍នានា»។ នៅក្នុងសេចក្តីថ្លែងការណ៍ក្នុងទិវាសិទ្ធិនារី៨ មិនាថ្ងៃនេះលោកស្រីមីសែល បាឆេលឡេត (Michelle Bachelet) នាយិកាប្រតិបត្តិនៃអង្គការស្ត្រីរបស់អ.ស.ប ដែលជាស្ថាប័នទើបបង្កើតឡើងនោះ បានទទូចឲ្យពិភពលោក មានការចាប់អារម្មណ៍ដល់ស្ត្រីឲ្យបានខ្លាំងជាពិសេសការប្រឈមមុខនឹងគ្រោះថ្នាក់របស់ស្ត្រីក្នុងពិភពលោក។ លោកស្រីបានថ្លែងថាដល់ពេលវេលាដើម្បីធ្វើការសន្យាចំពោះការធ្វើឲ្យភាពស្មើគ្នារវាងបុរសនិងស្ត្រីក្លាយជាការណ៍ពិតហើយ។ លោកស្រី បាឆេលឡេតដែលអះអាងពីការប្តេជ្ញាចិត្តដើម្បីធ្វើឲ្យមានសមធម៌នៃយេនឌ័រតាមរយៈការអប់រំផ្តល់ចំណេះដឹងបទពិសោធន៍ ធនធាននានាដល់ស្ត្រីនោះបាន ថ្លែងបញ្ជាក់ថា៖ «យើងនឹងធ្វើកិច្ចការជាមួយដៃគូជិតដិត មានស្ត្រី និងបុរស អ្នកដឹកនាំ ហើយនឹង ពលរដ្ឋ សង្គមស៊ីវិលនិងងបណ្តាញអ.ស.ប ទាំងអស់ដើម្បីជួយដល់ប្រទេសនានាឲ្យចាប់ផ្តើមបង្កើតគោលនយោបាយ កម្មវិធី ហើយនឹងថវិកាក្នុងការសម្រេចបានគោលបំណងដ៏សមរម្យនេះ»៕